Zell Miller

Zell Bryan Miller (1932–2018) var en amerikansk politiker. Han var guvernør i delstaten Georgia fra 1991 til 1999 og medlem av Senatet fra 2000 til 2005. Han tilhørte Det demokratiske parti. 

 Karriere 
Han vokste opp i enkle kår i Young Harris i Blue Ridge Mountains. Han tjenestegjorde i marineinfanteriet, studerte historie ved University of Georgia og underviste ved Young Harris College før han gikk inn i politikken.

Han var borgermester i Young Harris, deretter delstatssenator og medlem av staben rundt guvernør Lester Maddox. Miller var viseguvernør fra 1975 til 1991 og guvernør fra 1991 til 1999. Han markerte seg med en streng straffelinje mot ungdomskriminaliteten og store utdannelsesstipender for studenter fra lavinntektsfamilier. Han var en tidlig støttespiller for Bill Clinton som presidentkandidat og holdt tale under demokratenes landsmøte i 1992.

Da den ene av Georgias to senatorer, Paul Coverdell, døde i 2000, ble Miller oppnevnt som ny senator og senere valgt til vervet. Miller mente at Det demokratiske parti hadde gått for langt til venstre og støttet mye av president George W. Bush’ politikk. Miller søkte ikke gjenvalg til Senatet og holdt hovedtalen til støtte for Bush under republikanernes landsmøte foran presidentvalget i 2004.

Etter tiden i Senatet gikk Miller inn i advokatfirmaet McKenna Long & Aldridges avdeling for myndighetskontakt. Han ble valgt inn i styret for National Rifle Association og var tilknyttet Fox News.

 Referanser 

 Eksterne lenker 



Kategori:Senatorer fra Georgia
Kategori:Guvernører i Georgia
Kategori:Borgermestere i Georgia i USA
Kategori:Historikere fra USA
Kategori:Soldater i U.S. Marine Corps
Kategori:Personer fra Towns County i Georgia